## Odluka Ustavnog suda Republike Hrvatske broj U-III-334/1992. od 26. svibnja 1993.

### NN 58/1993 (18.6.1993.), Odluka Ustavnog suda Republike Hrvatske broj U-III-334/1992. od 26. svibnja 1993.

# USTAVNI SUD REPUBLIKE HRVATSKE

Ustavi sud Republike Hrvatske odlučujući o ustavnoj tužbi J. M., G.
D. i V. D. iz S., na sjednici održanoj dana 26. svibnja 1993. godine, donio
je

## ODLUKU

### Ustavnog suda Republike Hrvatske broj U-III-334/1992. od 26. svibnja 1993.

1. Odbija se ustavna tužba.

2. Ova će se odluka objaviti u "Narodnim novinama" službenom
glasilu Republike Hrvatske.

Obrazloženje

J. M., G. D. i V. D. pravodobno su podnijeli ustavnu tužbu u povodu
postupka koji je pravomoćno okončan rješenjem Ministarstva zaštite okoliša,
prostornog uređenja i stambeno-komunalne djelatnosti Republike Hrvatske
broj : Klasa br. UP-II-371-01/92-06/221; Ur. br. 531-05/2-91-2 od 13. ožujka
1992. godine, te presudom Upravnog suda Republike Hrvatske broj Us-1836/1992
od 24. rujna 1992. godine. Tužitelji navode da su u konkretnoj upravnoj
stvari povrijeđena njihova ustavna prava i to ona koja se odnose na pravo
građanina da se sa svojim, na zakonu osnovanim, zahtjevima obraća državnim
organima, da dokazuje u postupku određene činjenice i da za slučaj odbijanja
zahtjeva može izjaviti žalbu, odnosno voditi upravni spor. U toku postupka,
tvrde dalje tužitelji, navedena prava su samo formalno bila priznata, dok
su u suštini bila potpuno zanemarena, što se posebno odnosi na izvođenje
dokaza u upravnom postupku i ocjenu relevantnih činjenica. Ustavna tužba
nije osnovana. Iz sadržaja spisa Upravnog suda Republike Hrvatske broj
Us-1936/92 vidljivo je da je rješenjem Sekretarijata za urbanizam, građevinarstvo,
imovinskopravne i stambene poslove općine S. Klasa: UP-II-371-03/91-02/87
Rž/EK Urbr. 2181-08-06-03-91-5 od 24. prosinca 1991. godine naloženo tužiteljima
u roku od tri dana i pod prijetnjom prinudnog izvršenj iseliti iz stana
u S., te ga slobodnog od osoba i stvari predati na raspolaganje Složenom
poduzeću "Jugoplastika", S., time da žalba ne odlaže izvršenje
rješenja. Žalba na ovo rješenje je odbijena navedenim rješenjem Ministarstva
zaštite okoliša, prostornog uređenja i stambeno-komunalne djelatnosti Republike
Hrvatske. U upravnom postupku kao i u upravnom sporu ocijenjeno je da činjenice
na kojima tužitelji grade svoj zahtjev za stjecanje stanarskog prava nisu
relevantne. Na temelju odredbe članka 28. Ustavnog zakona o Ustavnom sudu
Republike Hrvatske ("Narodne novine" broj 13/91) svatko može
podnijeti Ustavnom sudu ustavnu tužbu ako smatra da je odlukom sudbene,
upravne vlasti, ili drugih tijela koja imaju javne ovlasti povrijeđeno
jedno od Ustavom utvrđenih sloboda i prava čovjeka i građanina ustavno
pravo. Štite se, dakle, temeljne slobode i prava čovjeka i građanina uređeni
prvenstveno u glavi III. Ustava Republike Hrvatske (dalje: Ustav). Iz sadržaja
tužbe proizlazi stajalište tužitelja da su uvodno opisanim rješenjima i
presudom Upravnog suda Republike Hrvatske povrijeđena prava iz članka 18.
i članka 19. Ustava. Tužitelji ne osporavaju činjenicu da su ta prava i
bila osigurana, ali smatraju da u suštini nisu poštivana i to argumentima
koji se svode na izbor i ocjenu izvedenih dokaza. Člankom 18. Ustava jamči
se pravo na žalbu protiv pojedinačnih pravnih akata donesenih u postupku
prvog stupnja pred sudom ili drugim ovlaštenim tijelom. Nije sporno da
su tužitelji imali i, u skladu s korektnom uputom o pravnom lijeku, koristili
pravo na žalbu. Člankom 19. Ustava određuje se da akti državne uprave i
tijela koja imaju javne ovlasti moraju biti utemeljeni na zakonu, te se
jamči sudska kontrola zakonitosti pojedinačnih akata upravnih vlasti i
tijela koja imaju javne ovlasti. Iz sadržaja predmetnih spisa ne proizlazi
da je došlo do povrede navedenog jamstva za ostvarivanje temeljnih prava
građana. Tužitelji ustraju u svojoj ocjeni izvedenih dokaza što je njihovo
pravo. Osobno stajalište tužitelja, kako je izraženo ustavnom tužbom u
konkretnom slučaju, ne daje osnove za zaključak da je u ovom postupku doista
i došlo do povrede ustavnih prava građana u smislu odredbe članka 28. Ustavnog
zakona o Ustavnom sudu Republike Hrvatske. Kako u konkretnoj pravnoj stvari
nije došlo do povrede ustavnih prava tužitelja ustavna je tužba neosnovana.
Rješenje o objavljivanju ove odluke zasniva se na odredbi članka 20. Ustavnog
zakona o Ustavnom sudu Republike Hrvatske. Na temelju izloženoga odlučeno
je kao u izreci.

Broj : U-III-334/ 1992.

Zagreb, 26. svibnja 1993.

USTAVNI SUD REPUBLIKE HRVATSKE

Predsjednik:

**Jadranko Crnić, v. r.**

Odluka, NN 58/1993-1174